《古剑歌》
宋代·吕本中

寒江九月雷殷空，落日倒射千山红。江头树木半倾倒，衮衮不尽洪涛风。

风中有物如长戟，电光忽来倾霹雳。雨罢晴开不复知，乃是潜蛟倚长石。

苍皮半卷颇飞动，涩藓中开欲跳掷。青荧野火下绝水，夭矫长烟转空壁。

天生神物有时出，岁月飘流为谁得。铜花欲尽秋水浑，尚有千年妖血痕。

向来天地亦儿戏，俄顷变怪徒纷纭。君不见丰城之来亦不久，宝气何为上牛斗。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。